Papersnake/gushiwen huggingface dataset:
送易居士还云台山
黎民表（明代）

瓢仙昔隐云台山，悬峰侧径常追攀。又从苍梧泛溟海，穷搜始入罗浮间。

身上木皮常百结，匣里莲花带双玦。朱门豪贵眼曾经，尘世功名口羞说。

逢予谓是餐霞人，过款南窗动旬月。伏火常思勾漏砂，烹茶屡忆蛾眉雪。

有时半醉插云烟，代舆员峤当眼前。神龙跋浪腾玄圃，大鹏举翼凌苍天。

新缣偏掩笼鹅帖，浊酒何须挂杖钱。抵掌论心方未已，海思江情倏然起。

玉舄朝翔庾岭云，霓衣夜渡贪泉水。把君衣袂还相怜，看君神气何凛然。

爰居岂乐钟鼓响，麒麟不受珊瑚鞭。要窥龙汉经浩劫，下视沧海犹桑田。

缑山一别堪惆怅，华表归来又几年。
庆老需云溪诗
刘克庄（宋代）

虚空自在由舒卷，岩穴何曾碍往回。
只向旁山依水住，莫教行雨出溪来。
紫檀筚篥曲赠善吹者任子中
张翥（元代）

君不见龟兹乐工能新声，截竹插芸吹月明。黄沙碛里橐驼断，花门山上浮云生。

夜深促节转悲壮，只愁崩倒赤连城。石崖划裂水泉涌，海鹘怒戛风力竦。

贾胡惊起怨思长，都护罢饮精魂动。传之中国久更新，任郎妙解尤绝伦。

镂檀作管如紫玉，连蝉锦囊金作束。等閒未肯出向人，为我酒边吹一曲。

落花撩乱游丝起，流莺无言蛱蝶死。当头独发调最高，响来直在青云里。

顿令阳春变秋色，佶栗吴霜飞绕指。教坊弦索惨不骄，歌舞堂中静如水。

古谁得名今莫比，讵数阳陶与关李。南音北谱此正繁，含嚼纷纭徒聒耳。

我心感慨未易降，已觉满坐寒摐摐。安得酒船百斛乘月去，数声吹黑鱼龙江。
泛清溪
陈轩（宋代）

晓烟如练曳平津，一棹东风两岸春。岛鹭沙鸥休恋我，北堂归有白头亲。
和虞沧江梅花四绝句
程公许（宋代）

横枝借与月传神，相对无言自目成。
好在玉壶清夜里，冷香孤艳浸空明。
登横山顶上览州城同蔡道卿
王慎中（明代）

归翼带残霞，山城晚气佳。鸣鸡闻四境，翔雉绕千家。

碧树州门静，黄尘市里哗。愁心因纵目，共有异乡嗟。
闻家山方丈兰畹滋荣喜而作诗
程俱（宋代）

崇兰烨烨转光风，林下幽芳一信通。更斸青宴穷窈窕，竹阴浓处莳春丛。
老而健贫而诗自志其喜八首
方回（元代）

弱冠至休致，日须成一诗。
贫犹常饮客，老幸不招医。
节欲无真病，轻财似太痴。
此吟得佳句，新买早梅枝。
投李珦庙三首 其三
张芝（宋代）

江雨初晴远岸低，心因啼鸟陡思归。尔如会我题诗意，魂梦相求一处飞。
庚寅八月六日忆母
彭而述（明代）

遗恨行舟阻太行，难堪此日又潇湘。安东未遂怜温峤，《党锢潇无名耻范滂。

万里依人空作客，十年遇主尚为郎。萧骚短鬓经秋日，雁杳江城忆故乡。
朝中措（戏赠东邻刘生再娶板桥谢女）
赵必{王象}（宋代）

橘肥梅小蜡橙黄。薄薄板桥霜。春透谢娘庭院，雅宜倚玉偎香。

旧情如纸，新情如海，冷热心肠。谁为移根换叶，桃花自识刘郎。
次晖书记韵
李彭（宋代）

平生迈往回万牛，晚著坏衲乘虚舟。僧中那得贾长头，对语亹亹连不休。

作夏深藏白莲里，心如此花映秋水。梦随归云欲访之，邻垣华鲸喧枕底。
陪陈帅登孺子亭一首
王阮（宋代）

未上滕王阁，先登孺子亭。
朝廷党锢传，湖海少微星。
独善非忘世，高风自有灵。
东湖山上色，长为此人青。
跨鹤台
韩淲（宋代）

道人白鹤庵，绝顶似仙家。寻幽得台城，杳杳入青霞。
宿向阳寺
释函可（明代）

但使忘人世，居山何必深。断云栖破衲，积雪老禅心。

客去门仍掩，窗空月每侵。病夫怯登陟，只此易相寻。
寄江朝宗
吴芾（宋代）

碧云暮合首重回，正拟前村共探梅。
耐久直须看风晚，追歉何必待春来。
山中纵有诗千首，花下谁同酒一杯。
顾我与君非面友，愿言命驾莫徘徊。
雨淋铃 追步爱伯师韵
樊增祥（清代）

玉箫凄咽，坐幽窗畔暗数遥夕。星星影事犹记，伤心祇有，雪衣星说。

纵得双栖似燕，奈眉翠长结。况旧梦、浑是春灯浅浅，银釭片时竭。

一般镜里花难折。剩粉笺、脆语伤离别。春时底处相见，修竹外、小桃如雪。

碎佩铢衣，梦里分明，未忍轻绝。待觅取、青鸟衔书，寄与瑶台月。
初夏杂兴
陆游（宋代）

移花得微雨，晒药遇新晴。
闷里家书到，贫时籴价平。
身方抱沉疾，天乃相余生。
莫恨村醪薄，灯前与细倾。
三堂书怀
吴则礼（宋代）

青春已复作许妙，蜀锦轻覆千林殷。
愧无好语赠秦岭，犹想柁楼萦戍山。
少日清尊兼白堕，暮年华发与苍颜。
自怜饱作三堂梦，不在边笳牧马间。
游真阳石室
祖无择（宋代）

昔读到难篇，乃闻真阳室，
亦尝惟斯人，称道或浮实。
邈在数千里，莫觌烟霞质。
青山有独往，吾志久已必。
如何骖俗驾，尚此纡朝绂。
谬分南顾忧，惟刑在钦卹。
孤宦虽云无，胜践其敢失。
行行访云岩，草树披蒙密。
呀然一穴开，势欲吞朝日。
岚光屏障展，乳溜龙蛇屈。
溪流自清泚，松韵何萧瑟。
酌酒饮游客，谓言此可述。
周生诚不诬，所纪穷纤悉。
惜哉非吾土，无由寄蓬荜。
平生丘壑心，与道共湮欝。
难进而易退，终当守儒术。
士龙携二孙同弱侯过余解粽 其一
李贽（明代）

解粽正思端午，怀沙莫问汨罗。且喜六龙下食，因知二妙堪多。
琴调相思引 藕翘小榭听宛宛歌湘春夜月
郑文焯（清代）

记曲香名月里传。珠吭风约绕花圆。暗抛歌豆，红破第三弦。

艳拍重商秋玉谱，新题细品瘦金笺。井华清处，不数柳屯田。
和陈元光平潮寇诗
许天正（唐代）

抱磴从天上，驱车返岭东。气昂无丑虏，策妙诎群雄。

飞絮随风散，余氛向日镕.长戈收百甲，聚骑破千重。

落剑惟戎首，游绳系胁从。四野无坚壁，群生未化融。

龙湖膏泽下，早晚遍枯穷。
和方虚谷豫章徐子苍沿制檄抵秋浦
张道洽（宋代）

词林日凋疎，生意不复新。
慎勿大崛奇，崛奇惊恨人。
玉堂老仙坡，过海走一巡。
非天寔罚之，语言累其身。
喜迁莺（丞相生日）
康与之（宋代）

腊残春早。正帘幕护寒，楼台清晓。宝运当千，佳辰余五，嵩岳诞生元老。帝遣阜安宗社，人仰雍容廊庙。尽总道，是文章孔孟，勋庸周召。

师表。方眷遇，鱼水君臣，须信从来少。玉带金鱼，朱颜绿鬓，占断世间荣耀。篆刻鼎彝将遍，整顿乾坤都了。愿岁岁，见柳梢青浅，梅英红小。
重赋白兔
梅尧臣（宋代）

毛氏颖出中山中，衣白兔褐求文公。
文公尝为颖作传，使颖名字存无穷。
遍走五岳都不逢，乃至琅琊闻醉翁。
醉翁传是昌黎之後身，文章节行一以同。
涤人喜其就笼绁，遂与提携来自东。
见公於钜鳖之峰，正草命令辞如虹。
笔秃愿脱冠以从，赤身谢德归蒿蓬。
宿何人家
陈造（宋代）

步寻松筱款谽谺，忽到孤山处士家。
十顷苍鳞漾墙角，一钩寒玉插簷牙。
杯行不乏红丝鱠，饭了仍供白露芽。
把臂倾舒吾已怯，又分离绪上归槎。
自城内移居东溪
张曾庆（清代）

乱后居难定，秋深念转生。翻书存杜老，问卜少君平。

落日孤村暗，荒烟万树横。匣中埋剑气，郁郁向谁鸣。
依韵和尚用之秀才梅花二首 其二
陆佃（宋代）

年年先发更谁曾，憔悴中间独自荣。素艳得如人淡伫，暗香能共雪分明。

银河魄转霜风耐，青冢魂归月夜清。莫与将军轻止渴，须知丞相要调羹。
龟山夜泊书事
蔡襄（宋代）

十月淮水平，莹净铺寒簟。
浴日弄净光，涵山碎青点。
开帆直千里，快去曾非渐。
盲风半作势，怒浪立呈险。
枯林助呼嘷，巨蜃工腾闪。
偎崖少休息，击缆犹欹飐。
忠信古云伏，奸邪神所贬。
扣心良自安，潜祈亦羞谄。
夜分群籁息，天明恶云斂。
霜威寒更清，霁色鲜可染。
怀安固俗喜，乘危岂予歉。
赐告虽庆幸，被恩实惭忝。
慈亲慰衰发，娇儿别啼脸。
人情足爱恋，将思辄闭掩。
世事忽忧来，惊起类痴魇。
金絮北饵胡，弓刀西压陕。
天子欲求理，群材务搜检。
大明破昏翳，久弊刮痕玷。
有如广厦时，拙者亦磨剡。
行路勿迟迟，流年空苒苒。
咏松
胡仲弓（宋代）

林高动轻籁，云静天无风。
缥缈笙空下，依稀鸾佩逢。
杂咏一百首·刘安
刘克庄（宋代）

忽弃国中去，疑为方外游。
早知守都厕，何似莫仙休。
九日怀京都旧游
贺铸（宋代）

昔年九日登临处，把酒梁王旧吹台。
今年九日登临处，江上黄华殊未开。
一川落日随朝下，万里西风送雁来。
节物可惊人更老，宦情归计两悠哉。
九日同区启图集李伯襄太史宅
何吾驺（明代）

艺苑当年兴未孤，何来风物共茱萸。他乡白雁尊前度，故国黄茱梦里纡。

望气迥悬欧冶剑，登门高并李膺驱。寒深索和阳春曲，九月关山雪满途。
湖南客中春望
顾况（唐代）

鸣雁嘹嘹北向频，渌波何处是通津。风尘海内怜双鬓，

涕泪天通惨一身。故里音书应望绝，异乡景物又更新。

便抛印绶从归隐，吴渚香莼漫吐春。
玉楼春（赋双头牡丹）
汪元量（宋代）

帝乡春色浓於雾。谁遣双环堆绣户。金张公子总封侯，姚魏弟兄皆列土。

碧纱窗下修花谱。交颈鸳鸯娇欲语。绛绡新结转官球，桃李仆奴何足数。
重到城东有感三首
郑獬（宋代）

好春初满杏园花，十里曾携载酒车。
今日黄云衰草地，不堪更送贾长沙。
挽故开府节使观文赵公二首
苏泂（宋代）

杵臼孤无食，诗书卒致身。
佩琴重化蜀，衣锦却归鄞。
不废先君养，难忘旧日贫。
公卿如匹士，伯父更何人。
大水寓武信二首 其一
李石（宋代）

前时布谷鸣，早种不入土。翻然变阴沴，两旬作淫雨。

半夜水齧堤，一决不及禦。贫民无灯火，下床已没股。

晓登树杪呼，出没见屋膂。舟车或幸灾，桂玉岂易煮。

天数苟有定，民患谁适与。我穷一席地，此忧岂暇汝。

为汝愁天公，闭户不欲语。
灵芝篇
曹植（两汉）

灵芝生王地。
朱草被洛滨。
荣华相晃耀。
光采晔若神。
古时有虞舜。
父母顽且嚚。
尽孝于田垄。
烝烝不违仁。
伯瑜年七十。
彩衣以娱亲。
慈母笞不痛。
歔欷涕沾巾。
丁兰少失母。
自伤早孤茕。
刻木当严亲。
朝夕致三牲。
暴子见陵悔。
犯罪以亡形。
丈人为泣血。
免戾全其名。
董永遭家贫。
父老财无遗。
举假以供养。
佣作致甘肥。
责家填门至。
不知何用归。
天灵感至德。
神女为秉机。
岁月不安居。
呜呼我皇考。
生我既已晚。
弃我何其早。
蓼莪谁所兴。
念之令人老。
退咏南风诗。
洒泪满袆抱。
乱曰。
圣皇君四海。
德教朝夕宣。
万国咸礼让。
百姓家肃虔。
庠序不失仪。
孝悌处中田。
户有曾闵子。
比屋皆仁贤。
髫齓无夭齿。
黄发尽其年。
陛下三万岁。
慈母亦复然。
惜春
韩奕（元代）

漠漠晴光淡淡天，山青水白景依然。
杜鹃啼处花如雨，白发伤春又一年。
句 其一
江端友（宋代）

比年荧惑犯南斗，何日燕人祭北门。
题钓台
金履祥（宋代）

谁云孟氏死，吾道久无传。我读子陵书，仁义独两言。

仁为本心德，义乃制事权。怀辅存体用，治乱生死关。

乃知严先生，优到圣贤边。归来钓清江，夫岂长往人。

汉道终杂霸，文叔徒几沈。何如对青山，俯仰日油然。

我来一瓣香，敬为先生拈。陟彼崔嵬冈，想此仁义心。

俨若羊裘翁，缥缈暮云深。
吊灵均
王鲁复（唐代）

万古汨罗深，骚人道不沉。明明唐日月，应见楚臣心。
杂兴四首
于石（宋代）

偶种阶前竹数根，引风招月伴清樽。
春来为爱临阶竹，今日翻嫌竹碍门。
宿灵感院二首 其二
朱松（宋代）

净扫云房借客眠，折铛煮粥劝加餐。道人更有超然处，柿落霜林擘鸟残。
湖天霜晓
葛起耕（宋代）

十里平湖浸晓光，玉鸾飞舞镜中央。
也知青女催梳掠，淡拂铅华试靓妆。
【中吕】粉蝶儿　思情
兰楚芳（元代）

他生的如月如花，荡湘裙一钩罗袜，宝钗横云鬓堆鸦。翠眉弯，樱唇小，堪
描堪画。闲近窗纱，倚帏屏绣帘直下。
【醉春风】香细袅紫金炉，酒频斟白玉。银影里人娇，他生的可喜杀，
杀。他生的宜喜宜嗔，便有那闲愁闲闷，见了他且休且罢。
【迎仙客】傍芝兰吸露花，游宇宙步云霞，我则见窄弓弓藕芽儿刚半扎。践
香尘，踏落花。浅印在轻沙，印一对相思卦。
【红绣鞋】有他时一刻千金高价，有他时一世儿兴旺人家，有他时村的不村
杀。临风三劝酒，对月一烹茶，说蓬莱都是假。
【普天乐】信步到海棠轩，闲行至荼コ架，引的些蜂喧蝶穰，来往交加。粉
脸衬桃杏腮，云髻把花枝抹，袅袅婷婷花阴下。他若是不言语那里寻他？他比那
名花解语，他比那黄金足色，他生的美玉无瑕。
【耍孩儿】透春情说几句知心话，则被你迤逗杀我心猿意马。寒窗寂寞废琴
书，苦思量晓夜因他。傲风霜分不开连枝树，宜雨露栽培出并蒂花，见一日买几
遍龟儿卦。似这般短促促携云握雨，几时得稳拍拍立计成家？
【二煞】捧金杯劝醑，按银筝那玉马。似展开幅吴道子观音画，他那里倚
栏翠袖凝秋水，映日红裙衬晓霞。但行处人惊讶，端的是沉鱼落雁，闭月羞花。
【一煞】笑一笑不觉的春自生，行一步看的人眼又花。十分爱常带着三分怕，
爱的是风流旖旎娇千种，怕的是间阻飘零那半霎。天生下一虎口凌波袜，堪与那
俏子弟寒时暖手，村郎君饱后挑牙。
【尾声】若要咱称了心，则除是娶到家。学知些柴米油盐价，恁时节闷减愁
消受用杀。
州上元
晁说之（宋代）

酷爱鄜州月，真分紫府灯。
月收烟荡漾，灯比石棱层。
宿竹瓦铺二首 其二
赵蕃（宋代）

连根煮菜种，带叶■生薪。琐琐无庸叹，区区愧此身。
环翠阁
刘克庄（宋代）

大陆题诗小陆和，宝鞍画戟传呼过。
两片顽碑未百年，已有牧儿来打破。
锁阳台 重游京口用周美成怀钱塘韵
龚鼎孳（清代）

楼枕层涛，屏横遥翠，捲帘多少黄昏。西风客到，江蓼剪江村。

一派天台旧路，金舆送、七宝霞裙。差侥幸，云阶叹息，阮肇不曾闻。

墙东诸女伴，苍苔共踏，争拾香尘。为映花人面，常梦题门。

记得妆台小妹，看看改、芳岁天孙。青山外，六朝明月，留照绮罗春。
致政宫师张相公远惠佳篇谨次元韵为答
韩琦（宋代）

八十康宁极品荣，神仙居处足颐生。风骚此日资高尚，事业当年有太平。

酒量更从闲后长，禅心偏向静中明。自嗟不及飞来鹤，能伴公游称道情。
读关尹子
林泳（宋代）

杏坛之外圣人徒，千载遗编喜卷舒。
一字名篇原易卦，万言论卷广聃书。
黄庭丹学分苗裔，紫府仙经得绪余。
正为文章太奇崛，寻常眼目亦疪渠。
溪头
杨与立（宋代）

溪头石磴坐盘桓，时见修鳞自往还。可是水深鱼极乐，不须妄想要垂竿。
持礼北庭回示希元并寄之翰彦猷当世
刘敞（宋代）

肃承朝命谒穹庐，却卧空床涕满裾。不敢复论天下事，更能重满箧中书。

男儿战死自无恨，国势倒悬谁为摅。我本不来人强我，百年空使愧相如。
家枢密铉翁第一百三十八
文天祥（宋代）

出处同世网，高谊迈等伦。
异方惊会面，慰此贞良臣。
赠冒巢民
性道人（清代）

天涯浪迹几年春，此日何期青眼频。赠药为怜司马病，解衣应念少陵贫。

惭非骏骨逢知己，羞把蛾眉奉路人。听雨不堪孤馆夜，感今追昔倍沾巾。
赠傅青主先生
惠周惕（清代）

元晏去几时，释劝久不作。先生继其踪，大义动寥廓。

弱冠便恢宏，深湛鄙曲学。羸然一布衣，开口笑管乐。

偶然颂佳句，完月天河濯。翰墨更淋漓，交{艹电}互拿攫。

人间得片纸，宝爱过金错。谁能尽卿材，区区乃糟粕。

维昔天澒洞，党祸炽毒蠚。吁嗟袁使君，无罪婴木索。

贾彪一西行，正议夺谣诼。归来默无言，抱影窜丘壑。

家贫意弥安，身老志愈悫。荷筱先春耕，腰镰待秋获。

乌犍驱一具，史传挂两角。欣然足平生，俯仰幸不怍。

何图天网张，纵獠到山泽。罾罘捎凤凰，笼置群鸟雀。

敦迫使就途，携无一钱橐。饥寒引百病，侵淫及腰脚。

不堪踸踔行，穴板卧缠缚。沈痾势延绵，芦酒御不敕。

至尊问起居，宰相给医药。遗之不言谢，问之徒诺诺。

我时客京师，朱门绝芒屩。一心钦英风，比日请尤数。

先生为我起，意色都不恶。吐口一开怀，片言得大略。

山泉本来清，不受盥漱浊。浮云或到地，竦竦即高擢。

文举置西园，仲御亦诣洛。从来贤达流，通道耻龌龊。

当今瑚琏姿，先后照台阁。俄然获宝鼎，光彩半剥落。

摩挲意已厌，那用当杯杓。莫叹归无时，故山行可约。
醉花阴 九日
许德蘋（清代）

绿绮调弦消静昼。甲煎添香兽。枫叶几重重，一夜相思，染得猩红透。

茱萸插遍登高后。引好风吹袖。只为暗悲秋，人比山容，也带三分瘦。
过岭寄子由
苏轼（宋代）

投章献策谩多谈，能雪冤忠死亦甘。
一片丹心天日下，数行清泪岭云南。
光荣归佩呈佳瑞，瘴疠幽居弄晚岚。
从此西风瘐梅谢，却迎谁与马毵毵。
张朝宗挽词二首
周必大（宋代）

耆旧推西洛，於公见典刑。
全名高白璧，利刃拂青萍。
日者瞻卿月，天乎陨使星。
平生精藻鉴，桃李半槐庭。
照上人山房庭树
赵湘（宋代）

惹云非手植，自与薜萝交。
雨过苔侵影，秋来月照巢。
锡寒枝上挂，偈好叶中抄。
谁见僧行绕，烟凉夜磬敲。
满江红 寿推官焦元播庆六十
朱晞颜（宋代）

风鹤翩跹，记昨梦、天锡九龄。从头数、再周甲子，屈指天星。

上界仙人足官府，人间岁月自峥嵘。庆明时、生甫又生申，维岳灵。

珠盈掌，金满籯。浮瑞𪄠，啭春莺。是乃翁阴德，心事分明。

笔下万言多活国，胸中三尺久持衡。慰来苏、为雨福苍生，腾颂声。
清晕阁在柳洲寺旧址二首
张镃（宋代）

去市无多地，重游净客心。
何人偏种柳，今日屡鸣禽。
浩兴生孤桨，归情恋远岑。
梁间满题咏，宁欠我窥临。
杂诗（四首）
史忠（明代）

雨晴江馆洞云归，桑落人家半掩扉。
好是痴翁真不俗，挥毫便作米元晖。
送何水部蒙出牧袁州
李宗谔（宋代）

三省郎曹素发垂，两朝频赐五时衣。
一麾又守江城去，千骑方从泽国归。
酾酒河梁秋草阔，卸舟湖岸暝烟微。
宜阳郡客多才子，谁伴山公醉夕晖。
朝天子·庐山
周德清（元代）

早霞，晚霞，妆点庐山画。仙翁何处炼丹砂，一缕白云下。客去斋处，人来茶罢。叹浮生，数落花。楚家，汉家，做了渔樵话。
次韵坚大师
陶梦桂（宋代）

明时有分坐空山，终日心游天壤间。
无欲始安贫里乐，是人只得睡时闲。
离家便忆居家好，论事那知任事难。
自快此身天所相，干戈丛里得生还。
忠勤楼诸老夜直予时守省作诗二章寄之
汪广洋（明代）

西掖延秋爽，高楼倚太清。
玉绳当座转，银汉近人明。
上相思经济，诸公任老成。
不知前席夜，曾话及苍生。¤
景定初元即事十首
刘克庄（宋代）

祲扫青山峡，功高赤壁矶。
只宜奉头竄，莫待剖羓归。
西江月·顷在黄州
苏轼（宋代）

顷在黄州，春夜行蕲水中，过酒家饮，酒醉，乘月至一溪桥上，解鞍曲肱，醉卧少休。及觉已晓，乱山攒拥，流水锵然，疑非尘世也。书此语桥柱上。

照野弥弥浅浪，横空隐隐层霄。障泥未解玉骢骄，我欲醉眠芳草。
可惜一溪风月，莫教踏碎琼瑶。解鞍欹枕绿杨桥，杜宇一声春晓。
长松标
李攀龙（明代）

落落南山松，长标一何拙。上栖万里风，下覆千年雪。
次韵李至之席上作
孔武仲（宋代）

岁月翩翩插羽过，十年依旧叹蹉跎。雁回燕塞乡书少，雪满梁园雅集多。

取乐醉乡聊邂逅，争新谈薮任纷罗。慇勤尚托抠衣旧，遥许巴吟续郢歌。
满江红
胡仔（宋代）

泛宅浮家，何处好、苕溪清境。占云山万叠，烟波千顷。茶灶笔床浑不用，雪蓑月笛偏相称。争不教、二纪赋归来，甘幽屏。

红尘事，谁能省。青霞志，方高引。任家风舴艋，生涯笭箸。三尺鲈鱼真好脍，一瓢春酒宜闲饮。问此时、怀抱向谁论，惟箕颍。
竹枝
白居易（唐代）

巴东船舫上巴西，
波面风生雨脚齐。
水蓼冷花红簌簌，
江蓠湿叶碧凄凄。
待不愚入山未至
饶节（宋代）

天寒岁暮山骨冷，一枝两枝梅半开。酌泉煮茗汤欲竭，弥天道人犹未来。
庐陵行
王庭圭（宋代）

庐陵地控虔与洪，孤城斗绝吴楚东。连年贼兵塞官路，烽火照夜旌旗红。

治中来时正逢此，自请按行山谷中。禾州吉水方震动，缚取两渠来衅钟。

凶徒披靡拜麾下，愿持田器为良农。凯歌归陈破贼状，捷书飞入甘泉宫。

甘泉侍臣知姓氏，天子往往闻其风。谓当到阙问边事，边上如今尘不起。

但把长笺造凤栖，莫说渡河挑马棰。此公淹久佐一州，安用州民遮道留。

州中老人错料事，此公行立螭坳头。
谢虚中寄新诗
齐己（唐代）

旧友一千里，新诗五十篇。此文经大匠，不见已多年。

趣极同无迹，精深合自然。相思把行坐，南望隔尘烟。
朝回独坐忆幼男武安 其三
金幼孜（明代）

秀目宽眉骨格高，短衫窄袖小绒绦。阶前恁地趋跄好，来往人称是凤毛。
闺怨
郑如英（明代）

曲曲回廊十二阑，风飘罗袂怯春寒。
桃花带雨如含泪，只恐多情不忍看。
杏园中枣树
白居易（唐代）

人言百果中，唯枣凡且鄙。
皮皴似龟手，叶小如鼠耳。
胡为不自知，生花此园里。
岂宜遇攀玩，幸免遭伤毁。
二月曲江头，杂英红旖旎。
枣亦在其间，如嫫对西子。
东风不择木，吹喣长未已。
眼看欲合抱，得尽生生理。
寄言游春客，乞君一回视。
君爱绕指柔，从君怜柳杞。
君求悦目艳，不敢争桃李。
君若作大车，轮轴材须此。
秦楼月 自泰州至张夏镇作
王贞仪（清代）

东风峭。一车轧轧长安道。长安道。瓦天青翠，云封岳峤。

软红扑面飞沙罩。客途空惹梅花笑。梅花笑。家园回忆，玉窗冰照。
游庐山
慧远（魏晋）

崇岩吐气清，幽岫栖神迹。
希声奏群籁，响出山溜滴。
有客独冥游，迳然忘所适。
挥手抚云门，灵关安足辟？流心叩玄扃，感至理弗隔。
孰是腾九霄，不奋冲天翮。
妙同趣自均，一悟超三益。
夔州竹枝歌九首
范成大（宋代）

白头老媪篸红花，黑头女娘三髻丫。
背上儿眠上山去，采桑已闲当采茶。
绣州张相公见访
贯休（唐代）

德符唐德瑞通天，曾叱谗谀玉座前。千袭彩衣宫锦薄，

数床御座主恩偏。出师暂放张良箸，得罪惟撑范蠡船。

未报君恩终必报，不妨金地礼青莲。
东冶亭
马之纯（宋代）

旧时只说东西冶，今日转为长短亭。
无奈梅花临水白，可堪柳色向人青。
十分潋滟苦难把，三叠凉谁忍听。
不道离愁堆满屋，往来车马放教停。
题灵岩寺八景 其七 雨花岩
弘历（清代）

峰枝涧叶未芬芳，祗有天花扑鼻香。㡳事坐来都不著，维摩室里即斯床。
挽朱倅周卿
赵善括（宋代）

自洒膏粱习，人推道义尊。
蟾宫看桂子，凤穴见兰孙。
遗戒垂家法，新诗断客魂。
从今渭阳念，极目灌城村。
雨二首 其二
杜甫（唐代）

空山中宵阴，微冷先枕席。回风起清曙，万象萋已碧。

落落出岫云，浑浑倚天石。日假何道行，雨含长江白。

连樯荆州船，有士荷矛戟。南防草镇惨，沾湿赴远役。

群盗下辟山，总戎备强敌。水深云光廓，鸣橹各有适。

渔艇息悠悠，夷歌负樵客。留滞一老翁，书时记朝夕。
游南山归简张嘉父博士
吕本中（宋代）

吾生复何往，乐事亦匆匆。宝塔千帆外，春城万壑中。

乱花缘侧径，晚照落晴空。坐想西仓老，掀髯一笑同。
寄杨公閒修撰
郭知运（宋代）

秀翮翩翩五采鸾，乘云飞傍玉阑干。
天开金马文章署，诏选银鱼侍从官。
念我羁栖三澨水，怜君出入五云端。
从容退食鸣琴处，肯信风尘作吏难。
登清凉石有感
丘梁（明代）

君不见，清凉山前一灵石，一片方方大如席。云是文殊说法座，千古流传夸胜迹。

我生闻说自孩提，将信还疑难考索。寄慕兹山四十春，苦为浮名缚冠帻。

迩束嫡宦游汾阳，行旌北指台山冈。跻攀万仞不惮险，清秋天爽披清凉。

石旁拭目辩真伪，恐感禅家虚诞累。殷勤立石遍招呼，仆夫累为堪容萃。

始信空中色相真，石能幻化通灵神。石灵愈信文殊道，道神常显空中身。

空中身，灵山塔，我问灵山山不答。异石中藏玄妙机，识破玄机输老衲。

老衲前知石灵性，坐石谈经神鬼听；经余晓月诸山静，神光绕石天花馨。
风流子
朱敦儒（宋代）

吴越东风起，江南路，芳草绿争春。倚危楼纵目，绣帘初卷，扇边春减，竹外花明。看西湖、画船轻泛水，茵幄稳临津。嬉游伴侣，两两携手，醉回别浦，歌遏南云。

有客愁如海，江山异，举目暗觉伤神。空想故园池阁，卷地烟尘。但且恁、痛饮狂歌，欲把恨怀开解，转更销魂。只是皱眉弹指，冷过黄昏。
次秋崖韵
周密（宋代）

故山谁为扫苔矶，颇喜闲门过客稀。许靖久贫惟马磨，王章多病有牛衣。

逢时不偶聊藏拙，漫仕无成欲赋归。饮水饭蔬差省事，底须汲汲蹈危机。
送壁上人归承天寺
释圆悟（宋代）

城寺思归兴忽生，又携筇杖出云扃。
月明后夜空山里，绕屋泉声只自听。
观月出
张嵲（宋代）

山空樵唱稀，林昏归鸟没。
新月含烟霏，遥依乱峰出。
偈颂一百六十首 其四十八
释宗杲（宋代）

今朝正月半，有则旧公案。点起数碗灯，打鼓普请看。
题思远行业碑
陈著（宋代）

虎溪虽小深似海，截断英雄富贵尘。
却为渊明过溪笑，方知心自有高人。
八月十五日得四川官军扫荡安乐坪贼匪捷报二首 其一
宋湘（清代）

谈兵不到草莱臣，闻喜犹能作颂声。三载圣人劳旰食，万方赤子请长缨。

原知此辈鱼游釜，颇费将军灶减营。拉朽摧枯好乘胜，河清还我旧升平。
赠高申
李光（宋代）

夜半匆匆离府庠，那知造物相槐忙。直言贾祸翻成福，正论惊人竟擅场。

庚戌抡魁卿有技，甲辰近榜士流芳。勉旃学问全名节，富贵傥来如探囊。
横吹曲辞。陇头水
杨师道（唐代）

陇头秋月明，陇水带关城。笳添离别曲，风送断肠声。

映雪峰犹暗，乘冰马屡惊。雾中寒雁至，沙上转蓬轻。

天山传羽檄，汉地急征兵。阵开都护道，剑聚伏波营。

于兹觉无度，方共濯胡缨。
秋日感怀
唐彦谦（唐代）

溪上芙蓉映醉颜，悲秋宋玉鬓毛斑。

无情最恨东流水，暗逐芳年去不还。
某君年七十馀纳双妾赋以赠之 其三
屈大均（明代）

白头偏解爱芙蓉，两两鹓雏夹老龙。最似罗浮双玉女，钥朝青傍老人峰。
题女夫卢氏史吉甫编修鹿车偕隐图
徐坊（清代）

名山五岳游能遍，繄向子平最堪羡。纵令晚不知所终，苍莽尘寰何足恋。

相攸我昔得史生，崭然头角何峥嵘。手把一编日吟诵，嗟余荒落惭冰清。

陵谷迁移兵火盛，伤时衰泪如泉迸。风尘浩浩闭閒门，与尔相依以为命。

熊耳双尖洛浦深，梦中归路渺难寻。布裙椎结相料理，不负平生教女心。

阿舒二八泉明老，遗山羁旅阿茶小。何时婚嫁愿能偿，使我一生心事了。

大黉小黉高凌空，春花如雪秋叶红。便携德耀入山去，年年常住画图中。
偈颂一一二首 其五十八
释清远（宋代）

龙门若为作端午，打动众人涂毒鼓。髑髅破后遣谁闻，鉴觉尽毒敢言普。

是谓南山鳖鼻蛇，好个大雄白额虎。可怜开眼觅眼人，嚇日光中寻入路。
沁园春·李神木北上，同白斋饯之
陆震（清代）

浊酒三杯，余与徐生，为饯君行。正南墙春暖，梅花顿绽，北池雨正，柳带刚青。

如此风光，真堪聚首，何事轻装又远征。登高望，怅蓟门千里，无限离情。

知君未免沾膺。恰今夕、狂歌兴倍增。任酒酣已往，偏能说剑，更阑而后，且复谭兵。

倒马关前，王陵城下，此去经正百感生。兵争后，恐阴燐未灭，战血犹腥。
游龙回寺碧云堂有何无适草书
许谦（元代）

苍鳞作霖回壑里，竟化长冈飞不起。何年老僧飞锡来，强架檐不万山底。

碧云石梯如登天，俯视竹树行其巅。岩恋起伏呈怪状，壮若群马奔吾前。

何仙仙去不复返，满壁龙蛇惊醉眼。可怜一半委涂泥，况复阽危混苔藓。

山翁模拓妙入神，永和茧纸且逼真。劝君勿辞一日力，为我留为百世珍。

君不见二王旧帖皆残编，至今不惜千金传。
题方同知马图 其三
张宁（明代）

雪垂风蹙浪腾空，沙衬连钱八字红。势欲仰天云不下，一番乾雾滚犹龙。
留别季美
李殷鼎（明代）

话别江头江水清，骊歌野笛送行旌。可怜萍迹春云似，无奈兰心夜雨倾。

千里山河他日恨，百年天地此时情。欲知魂梦相于处，白鹿窗前看月明。
年周花甲勉赋四律 其四
陈毓瑞（清代）

猥荷齐张厕荐贤，轮蹄憔悴历幽燕。勉酬先志缘收族，忝任民佣敢爱钱。

谱以编年凭腹稿，家无恒产赖心田。满园春色饶生意，自寿诗成急就篇。
浮萍篇
曹勋（宋代）

昔作章台柳，今为清水萍。
寄托一失所，谁分渭五泾。
王孙事游一，兰麝徒芳馨。
清晨夭桃花，灼灼鲜且荣。
随风易零落，不及粪上英。
萍生八九子，滋育常盈盈。
芙蓉饰高盖，文藻疏繁缨。
宁复事攀折，中心无不平。
二郎神 吴门感旧
黄永（清代）

依稀犹在，金谷春光如海。步障锦丝围，妙舞清歌交赛。

粉行珠队。谁道司空浑见惯，几回听、霓裳仙籁。算此际、人间天上，有数风流嘉会。

无奈。名士倾城，目眙心醉。恨杨柳、风多花早落，道月缺、难圆阳坏。

绿珠楼坠翾风老，才人厮养还相配。几春来秋去，池塘蛙鼓，远山疑黛。
颂古一百首 其四十二
释智愚（宋代）

昨日因过竹院西，邻家稚子隔溪啼。山寒水肃半黄落，无数归鸦卜树栖。
江城子·梅梅柳柳闹新晴
元好问（金朝）

梅梅柳柳闹新晴。趁清明。凤山行。画出灵泉，三月晋兰亭。细马金鞍红袖客，能从我，出重城。赏心乐事古难并。玉双瓶。为冠倾。一曲清歌，休作断肠声。头上花枝如解语，应笑我，未忘情。
送杨少尹赴满城
张籍（唐代）

官为本府当身荣，因得还乡任野情。自废田园今作主，

每逢耆老不呼名。旧游寺里僧应识，新别桥边树已成。

公事况闲诗更好，将随相逐上山行。
区君玉同访西林还宿中林
李之世（明代）

买山余未得，溪上且閒居。趁此登临兴，还来共息庐。

虚牖凉生枕，残灯夜伴书。相留殊草草，相别意何如。
宿迁阻水
陈复（明代）

漫将书剑逐流年，向晚移舟舣宿迁。纹皱浪中风欲动，光穿篷底月高悬。

心随客路秦淮远，目极乡园庾岭边。萍迹何堪久留滞，旧游尘梦苦相牵。
题杂书卷六言三首
刘克庄（宋代）

若稽古至三万，道德经亦五千。
俗学见皮肤止，圣处非口耳传。
旅次夏州
马戴（唐代）

嘶马发相续，行次夏王台。锁郡云阴暮，鸣笳烧色来。

霜繁边上宿，鬓改碛中回。怅望胡沙晓，惊蓬朔吹催。
谢李若冲
张太华（五代）

符吏匆匆叩夜扃，便随金简出幽冥。
蒙师荐拔恩非浅，领得生神九过经。
句
应傃（宋代）

嘉木灌业春意好，可怜不种紫荆花。
高士咏。台佟管宁
吴筠（唐代）

吾嘉台孝威，乐道隐岩穴。吾尚管幼安，栖真养高节。

采药聊自给，观书任所悦。风尘不可混，真素比松雪。
生日偶吟 其一
方婉仪（清代）

平簟疏帘小阁晴，朝来池畔最关情。清清不染淤泥水，我与荷花同日生。
烈女秋
陈普（宋代）

不思粉黛学倾城，心对冰壶贮月明。
魏国节操成令女，湘江竹泪泣娥英。
床头明镜春容减，桑下黄金秋叶轻。
守静不因时物感，西风荒草自蛩声。
李陵咏
张楷（明代）

李陵入匈奴，自恃将家子。眼空沙漠群，气弱天下士。

转战驱懦兵，贪功入深垒。杀气惨云日，笳鼓昏未已。

苦将死敌争，坐使家声靡。堂堂飞将军，夫岂卫律比。

远意欲有为，偷生以含耻。对案不能食，殊方忍居此。

霜寒塞雁鸣，雪冻白草死。迢遥望妻孥，灭没谁与理。
与道按田至湖山有诗凡九章次其韵 题灵祐观
沈与求（宋代）

闻道藤萝一一攀，要穷佳处识湖山。青琳宫阙当西崦，应费巾车数往还。
游宝掌山寺
方樗（宋代）

何年此招提，近在芝掌侧。巉岩耸苍空，云雾蒙绝壁。

相传千岁耸，于此寄畴昔。提携酌春酒，况乃社日逼。

俛仰天地间，一笑讵非得。
麻姑山
王无咎（宋代）

仙軿昔日此留连，气象辽辽尚宛然。溪落断崖为远瀑，路从绝顶见平田。

千年芝有灵禽戏，一洞云留羽客眠。已乐胜游尘境外，况陪清论酒尊前。
舟中见月
郭印（宋代）

濮上今秋月，於人太有情。
银盘随水涌，素练截江横。
岸阔且犹近，船虚夜自明。
寒光连上下，万里一心清。
和吴门章太守五日宴九老于广华诗
方惟深（宋代）

使君萧洒上宾闲，金地无人昼敞关。风静箫声来世外，日长仙境在人间。

诗成郢客争挥翰，曲罢吴姬一破颜。此节东南无此会，高名千古映湖山。
张仲通追赋洛中杂题和尝历览者六章其四石楼
梅尧臣（宋代）

山腰古石楼，杳蔼石梯上。
低窥岩际树，对见龛中像。
檐中嵩云飞，槛逼伊湍响。
同游已零落，岁月成俯仰。
边头作
李端（唐代）

邠郊泉脉动，落日上城楼。羊马水草足，羌胡帐幕稠。

射雕过海岸，传箭怯边州。何事归朝将，今年又拜侯。
和何长官六言次韵
苏轼（宋代）

作邑君真伯厚，去官我岂曼容。
一廛愿托仁政，六字难赓变风。
一噫已出东洛，三复愿比南容。
学道未従潘盎，（南海谓狂为盎，潘近世得道者也。
）草书犹似杨风。
（杨凝式也。
）石渠何须反顾，水驿幸足相容。
长江大欲见庇，探支八月凉风。
清风初号地籁，明月自写天容。
贫家何以娱客，但知抹月批风。
青山自是绝色，无人谁与为容。
说向市朝公子，何殊马耳东风。
皇后閤端午帖子 其八
胡宿（宋代）

灵苗远采三山药，仙篆高飞六甲符。此日万神同翼卫，长秋洪算与乾俱。
刻批点明诗七言律序
赵国璧（明代）

余自髫齿即与敬甫穆君友，时敬甫方为诸生，即以声诗自娱。比既登第，益复厌去举子业，一意为诗，既已取唐诗百家，披读得其要领乃复取。

国初以来，明诗百家，芟繁撮要，掇其七言律体若干首，汇成卷帙，拟与众共之，余阅之至竟，则见洪武永乐间诸诗，气浑沦不散。似唐之贞观永徽，宣德成化，文词渐入宏丽，似神龙开元。弘正嘉隆万历以来，若何仲默、李献吉、李于鳞、王元美诸人，皆以英迈之气，发弘深之思，磨盘岁月，流连光景，故与盛唐李杜岑王，诸大家，相颉颃，洋洋乎称风雅矣，穆君其用意勤哉，故余故僭为之说曰，一代非无诗之患，而不能选之患，非不能选之患，而不能身有之患，故般 倕辨材，惟其善断，伶伦审音，惟其善吹，易牙能尝淄渑之水，惟其能善味，盖三子惟身有之，故能辨之若此。

苟以舟楫之子而妄谈骐骥飞黄之步，被褐衣毳之夫，而与论既读穆君所选律，而复取穆君所自为律并读之，若花底晴云随杖屡，酒边明月迟羊何。山蜂迩日丛林外，竹乌狎人曲槛前。盈盈雾向栏边合，譪譪霞从树里飞。鸥鹭忘机能下客，波涛有信不关风。他乡生死同袍在，千里提携一剑存。即看鹏翼三天起，更作男溟万里飞。一别寒风吹木叶，几回芳信讬梅花。斗间气色归谈柄，天外云霞落酒觥。马度江乡秋草色，骖停河朔故人情。纷披木叶悲残景，突兀风云感壮心。斗外晴光霞闪闪，杯中寒影月沉沉 。集中此类甚多，未能悉举。要之皆空中之音，相中之色。为律家之上乘也。夫诗出必如穆君而后可以选诗，诗出于穆君选。而后可传所谓般倕矣。岂蹈于舟子褐夫之谈也耶。

穆君律诗凡百篇有奇，石拱辰氏手加批评，珍藏箧笥旧矣。余因取而置之集末，诚欲因兹选以知穆君。而又因穆君以重兹选也。余素不闲诗，然日与穆君游，备览其诗，而穆君又时时索余与石君为赓和之章，余亦尝为东家施也。观者其幸无以余选穆君诗，足重穆君，而因以倂知余乎，穆君近文寄余以塞下曲十绝，蓟门凯歌长句一首，绝则奇之文奇，即王昌龄复起，可知避席。长句写出旌旗变态，无异李广推堕胡儿及项羽河北大战两段。盖老杜为徒，而太白退舍矣。顾拘于律，不入刻，次第当又全刻出，余兹预为之先声，见敬甫诸体咸优，足擅词场也。万历九年岁辛仲春朔旦魏郡赵国璧伯完撰。
赠医者花道人
黄庚（元代）

藜杖横肩过竹扉，半挑药笼半挑诗。
笑予盘礴山云裹，泉石膏盲作历医。
兵后送姚太祝赴选
皎然（唐代）

两河兵已偃，处处见归舟。日夜故人散，江皋芳树秋。

楚云伤远思，秦月忆佳游。名动春官籍，翩翩才少俦。
造塔示众
释印肃（宋代）

求人不如求自己，自己肯时无不成。
如今宝塔所将圆，诸人尽发一轮心。
气急杀人因悟道，灵山会上没闲人。
大小不拘皆拽石，高低齐转普庵经。
山林岩谷皆微笑，此是如来最上因。
若有痴顽拨不转，猪楼羊棬好安身。
老僧拄杖头有眼，不打披毛戴角伦。
如是斩钉并截铁，一人了事万皆新。
送茶头并化士 其五
释慧空（宋代）

瓦盆雷动千山晓，横岭香传两袖风。添得老禅精彩好，江西一吸兔瓯中。
石钟山
喻良能（宋代）

南北两石钟，上下一水侧。
造物妙鎔冶，蜚廉巧撞击。
镗鞳仍噌妙，歌钟与无射。
丰山吾焉知，蒲牢尔何力。
咨余久愿游，偶此事行役。
时秋风飕飕，日暮水激激。
初如钧天鸣，乍若金奏寂。
入耳粹而清，洗心欣以怿。
怪奇有如此，游览谁能测。
发端示来今，注经人姓郦。
寄题梵天圣果二寺兼简昭梧二上人
释智圆（宋代）

江色杳无极，渺渺接遥天。
归帆带夕阳，去鸟沈寒烟。
幽景不同观，遐想成斯篇。
维心过邵子非溪亭夜话有伤时感旧之作索余次韵 其一
沈与求（宋代）

官仪全复汉，盟会竞尊周。郊野多戎垒，衣冠半客游。

地偏朋旧鲜，人老岁时遒。莫厌经过数，相看又麦秋。
牡丹
陈孔硕（宋代）

既全国色与天香，底用人间紫与黄。
却喜骚人称第一，至今唤作百花王。
辛丑中秋
许恕（明代）

一轮沧海月，依旧去年明。异县孤村夜，中原万里情。

声飘芦笛远，光湛铁衣清。愿照逃亡屋，乾坤一治平。
题幻庵禅师镜空
胡奎（元代）

大圆镜智本来空，不比寻常百鍊铜。镜有坏时空不坏，月轮长在太虚中。
小卧花阴效竹枝词体
高之騱（清代）

墀边柳影竹边风，夹竹桃开一树红。小院无人惊午枕，觉来身在落花中。
题曾氏山园十一咏 其十一 吟风桥
张栻（宋代）

桥边风月佳，俯仰有馀思。无忘履冰心，方识吟风意。
寄题尹少稷借竹轩
韩元吉（宋代）

借屋复借竹，主人贫可知。
清风时引酒，长日最须棋。
墙缺秋声过，庭空月影随。
遥怜对高节，幽独更题诗。
如梦令 菰村赋赠 朱存理铁网珊瑚卷四
王逢（元代）

檐耸数株松子。村绕一湾菰米。鸥外迥闻鸡，望望云山烟水。多此。多此。酒进玉盘双鲤。
自蒲圻临湘趋岳阳道中作十首 其一
李纲（宋代）

鄂渚何尝一日安，澧阳犹喜远江干。帝妃降矣空遗佩，公子思江欲采兰。

水带潇湘疑有雁，地连岭蜀苦无寒。迂疏自笑谋身拙，却荷朝廷德意宽。
深居
释文珦（宋代）

深居谢交游，积叶任埋径。
澹然忘所营，为是疏懒性。
已达身本虚，宁忧室垂罄。
时於泉石间，信意成短咏。
于以写吾情，渔樵或相命。
一皆用其真，鲁鱼事参订。
犹不拘四声，岂复疑八病。
难入时人耳，独许山鬼听。
生来妄想绝，禅心本清净。
断不重出山，此志寔先定。
送许尉子云二首 其一
李吕（宋代）

秦望排空插鉴湖，先生气禀旧东吴。胸中今古几千载，笔下波东雄万夫。

綵棒垂门奸自肃，土神应梦昔何殊。荣归快作朝天计，台阁欢传得巨儒。
再次前韵呈林郎中五首
陈造（宋代）

坎流行止忌株守，敢薄绅笏高山林。
平时交期车合辙，回首夷山鹤鸣阴。
穷鸟低摧客吟苦，九虎眈视天门深。
南道主人推毂手，赖君未遣灰吾心。
送陈仲孚还里
陈傅良（宋代）

意胜不受暑，交深欲忘言。
子车今日脂，我经何时笺。
卜稼岂无畴，颂橘亦有园。
挂冠特易耳，奈何子盛年。
句
任伯雨（宋代）

身投魑魅家何在，泽逮昆虫罪未除。
久旱
刘攽（宋代）

山城带嵩高，常候嵩高云。云兴似焚柴，雨注如翻盆。

田莱数百里，下泽犹平原。虽有耕凿勤，不如霢霂恩。

哀此民生微，所赖刍狗仁。乃知丘陵外，独有五岳尊。

今春苦淫霖，宿麦才廑存。过夏乃不雨，穷秋气如燔。

象龙杳无艺，巫鼓空屡奔。豆苗落为萁，藜莠乘冬温。

黔首困粒食，或有茹草根。卖牛供租赋，不忍闻此言。

此事亦神羞，谁能叫其阍。登高望连峰，正见朝烟昏。
蔡梧州叙拜礼用四韵谢之兼送别
郭祥正（宋代）

卓荦金闺客，经过慰老夫。能当韩子拜，深愧孟生愚。

开卷诗千首，论交酒一壶。春风送和气，连夜入苍梧。
荔枝菊
史铸（宋代）

莫论枝上粟团黄，且喜篱边珍颗香。
若使唐家妃子见，料应误摘醉中尝。
寓愁
周叙（明代）

平生寡愁思，今日何独深。所念在犹子，羸病益见侵。

去岁暮春起，缠绵直至今。兹复历春暮，微躯岂堪任。

晓窗屡哽咽，夜枕时呻吟。一闻一惊顾，痛哉割我心。

安得卢扁子，与尔救危沈。
送邑令倪老师之任吉安郡丞
欧必元（明代）

分符百里七年馀，咫尺台衡席尽虚。仙令但飞云外舄，君王休问箧中书。

棠阴两地山留凤，鉴水环溪壁有鱼。莫向风尘嗟薄宦，主恩佐郡未曾疏。
逍遥咏
宋太宗（宋代）

逍遥安且定，但信莫怀疑。
大海波中水，狂风树摆枝。
乐天分造化，慧眼细观之。
方寸无诸恶，恒将利益持。
送抚宁侯朱永北征
黄仲昭（明代）

将军拜命向边城，坐镇天山翼太平。风起柳营朝草檄，月明玉帐夜谈兵。

貔貅宣力皇威振，烽燧销光塞漠清。勋业行看光汗简，肯教卫霍独驰名。
双秀峰
张九成（宋代）

且向城西去，休惊雨溅空。
乱山明灭外，古刹有无中。
笑指双峰翠，回看落日红。
中兴喜无事，歌管莫匆匆。
梦成之
元稹（唐代）

烛暗船风独梦惊，梦君频问向南行。

觉来不语到明坐，一夜洞庭湖水声。
乐寿县君吕氏挽词二首
黄庭坚（宋代）

归装衣楚楚，家世印累累。
来作箕帚妇，不忘蘋藻诗。
居然成万古，何啻谒三医。
骑省还秋直，霜侵鬓脚衰。
雨后十小绝以一雨洗残暑万家生早凉为韵
章甫（宋代）

却扇情未忍，补衣计当早。
骚人爱悲秋，秋色政自好。
赋赵有翼仇池石次正卿用苏翰林韵
曾协（宋代）

贪夫居奇货，什袭藏结绿。
宁知十五城，不救卞和足。
岂如嗜石人，丘壑在胸腹。
不知连城价，但赏数峰蹙。
长公仙去后，兵马遂南牧。
尤物落何许，心知委沟渎。
何期超世贤，爱石不爱玉。
夜半负之走，包裹随窜伏。
一朝返窗几，时清端可卜。
李虎初平羊，案上纷相逐。
峥嵘幸无恙，不问牛马谷。
赵侯天机异，阅世轻嗜欲。
好奇与嗜利，达观均一曲。
正恐便弃置，就赏君宜速。
西溪次韵九首 其三
刘跂（宋代）

英英数君子，贫甚亦清门。萧散俱相好，疏慵每见原。

玄谈得泾渭，芳意有兰荪。从此窥名理，金篦刮眼昏。
挽陆景渊主簿
孙应时（宋代）

儒学咸相诟，居贤不易逢。
谈经弃燕说，阅士似蚁封。
泾渭流无杂，芝兰气自醲。
百年虽有死，我辈故情钟。
用当时韵题钓台呈诸友
廖刚（宋代）

钓台兀层巅，钓钩应不曲。岂曰真钓鱼，爱此千顷渌。

战争如奕棋，光武偶赢局。先生静观之，未肯带一束。

纷纷揔儿戏，龊龊付鄙俗。万乘等故人，醉卧加以足。

谁能弃天真，俯仰矜执玉。亘古才一人，卓哉理深烛。
寄题贻厥堂 其二
杨士奇（明代）

堂前兰桂艳春荣，堂上衣冠老更清。自倚诗书传世业，每持义利振乡评。

故家宦谱行当续，前代文章叠有声。同学少年俱白首，几时相聚慰平生。
赵果州之子年十四能作大字果州自荆南以诗寄予命书之字画
王十朋（宋代）

子政平生宜谅闻，故应有子嗣清芬。读书行见破万卷，识字岂惟能八分。

年少便宜观上国，诗成真可张吾军。校雠异日居天禄，玉叶金枝有子云。
与胡居士皆病寄此诗兼示学人二首
王维（唐代）

一兴微尘念，横有朝露身。如是睹阴界，何方置我人。

碍有固为主，趣空宁舍宾。洗心讵悬解，悟道正迷津。

因爱果生病，从贪始觉贫。色声非彼妄，浮幻即吾真。

四达竟何遣，万殊安可尘。胡生但高枕，寂寞与谁邻。

战胜不谋食，理齐甘负薪。予若未始异，讵论疏与亲。

浮空徒漫漫，泛有定悠悠。无乘及乘者，所谓智人舟。

讵舍贫病域，不疲生死流。无烦君喻马，任以我为牛。

植福祠迦叶，求仁笑孔丘。何津不鼓棹，何路不摧輈.

念此闻思者，胡为多阻修。空虚花聚散，烦恼树稀稠。

灭相成无记，生心坐有求。降吴复归蜀，不到莫相尤。
霜天晓角·乾坤未裂
吕岩（唐代）

乾坤未裂。有物如何别。解把鸿濛擘破，说不知、知不说。妙诀。真濛彻。知音世所绝。要识阴阳颠倒，月中日、日中月。
窗上
张榘（宋代）

窗上月朦胧，香芸鼻观通。
了无梅竹影，猛省在舟中。
次韵和景仁兄
韩维（宋代）

既酬斯有酢，在礼犹可追。
起劝孰曰狂，狂在捉白髭。
白髭虽见捉，渌酒安可辞。
歌童小如拳，聊以开公眉。
观音赞 其一
释月涧（宋代）

蒙却头，入正定。定眼忽开，有何所證。杨柳枝头春雨暝。
丐祠得请喜而有作示介卿
蔡戡（宋代）

人心轻万仞，吾志在兼山。
知止今真止，求閒复得閒。
天应念衰病，人免笑痴顽。
二老风流在，何妨日往还。
花心动 偶居杭州七宝山国清寺冬夜作
赵鼎（宋代）

江月初升，听悲风、萧瑟满山零叶。夜久酒阑，火冷灯青，奈此愁怀千结。

绿琴三叹朱弦绝，与谁唱、阳春白雪。但遐想、穷年坐对，断编遗册。

西北搀枪未灭。千万乡关，梦遥吴越。慨念少年，横槊风流，醉瞻海涵天阔。

老来身世疏篷底，忍憔悴、看人颜色。更何似、归欤枕流漱石。
月节折杨柳歌十三首 其九 九月歌
陈恭尹（清代）

零露已为霜，秾华不堪玩，晚菊馀芬芳。折杨柳，疏密葺藩篱，不负重阳酒。
送人宰零陵
黎光（明代）

大尹之官去，零陵近广西。衡山无雁过，楚树有猿啼。

风俗宜诹访，江山要品题。磨崖碑好在，莫惜到浯溪。
送李六协律归荆南（翱）
韩愈（唐代）

早日羁游所，春风送客归。柳花还漠漠，江燕正飞飞。

歌舞知谁在，宾僚逐使非。宋亭池水绿，莫忘蹋芳菲。
相马图呈杜勉斋左司
曾几（宋代）

造物出万类，贵贱伊谁分。
圭章杂瓦砾，世道同疏亲。
既收大宛杂，一扫驽贻群。
乃观相马图，低首先吟呻。
千金購死骨，举国无其真。
生死何太晚，盐车负艰辛。
悠悠虞阪道，赤日煎红尘。
行人亦何多，具眼惟孙君。
一顾不旋踵，价越连城珍。
谁为绘此像，庸示将来人。
相马失之瘦，相士失之贫。
于兹有钜公，数载居沉沦。
涵养浩然气，轮蹄任纷纭。
素识太平相，鹗表飞青云。
紫泥日边下，八座生阳春。
摅心握文柄，引年启贤门。
凝睇辨臧否，立志安斯民。
他时了经济，丹青画麒麟。
回顾相马者，细务何足云。
寥寥载千古，二道非同伦。
相士今何人，少陵身后身。
早行
冯时行（宋代）

马入寒林惊宿鸦，羸僮呵手怯霜华。
已经残月路数里，知这安眠人几家。
呖呖晓鸟天外唱，疏疏烟树岭头斜。
前程自谓明时近，不用改孜孜苦叹嗟。
清虚观
何清（明代）

寻真选胜此中来，野菊迎人次第开。为问王乔无觅处，兴阑随意坐苍苔。
送钱契明尊师归庐山
李咸用（唐代）

瘦倚青竹杖，炉峰指欲归。霜黏行日屦，风暖到时衣。

凭槛云还在，攀松鹤不飞。何曾有别恨，杨柳自依依。
幽州除夜
汪元量（宋代）

十年旅食在天涯，到处身安只是家。
雪塞春回邹衍律，霜营寒是祢衡挝。
壶倾卯酒杯浮粟，厨出辛盘饤簇花。
奴仆不须喧鼓吹，恐惊枥马与林鸦。
酴醾
徐似道（宋代）

纷纷红紫落莓苔，带月和烟特地开。
疑是玉妃新浴出，翠云梯上舞风台。
赠雪山李道人二首 其一
刘克庄（宋代）

巧历推修短，前知定吉凶。吾为立标榜，唤做小淳风。
早春
毛滂（宋代）

女夷争名亦早计，凌寒破腊回春意。
不待梅花送消息，细风平日先妍媚。
野塘冰鱼翻暖绿，官桥烟柳摇寒翠。
佳期傅鬓耐时节，彩幡初帖宜春字。
唯有朱颜不我留，岁月翩翩定容易。
柳车载穷安肯行，若华翳日何当试。
忆昨狂心逐蝴蝶，踏月追春藉花睡。
如今佩犊老东冈，杏花菖叶催田事。
眼看风光搔白头，斜阳抱来空多思。
又次王瑞安韵
楼钥（宋代）

云锁千峰碧，泉飞百尺湫。
山蹊惊险绝，洞府足深幽。
谷静摇虚箔，岩高卧老虬。
贾胡还似我，到处辄迟留。
渊禅人出丐求颂
释正觉（宋代）

渊源彻底碧涵秋，谁道寒光凝不流。
转盼芦华与明月，更无一物碍船头。
去来得妙，纵横自由。
巨鳌犯饵快须掣，便是仙山坠也休。
寄武康王居正
仇远（元代）

曾向清溪采白苹，江东日暮别经春。
投金濑上思归客，浮玉山前忆故人。
千里云萍应念我，一庭风树敢忘亲。
挂蓑石暖苔衣厚，拟买渔舠作近邻。
疏帘淡月·寓桂枝香秋思
张辑（宋代）

梧桐雨细。渐滴作秋声，被风惊碎。润逼衣篝，线袅蕙炉沈水。悠悠岁月天涯醉。一分秋、一分憔悴。紫箫吟断，素笺恨切，夜寒鸿起。
又何苦、凄凉客里。负草堂春绿，竹溪空翠。落叶西风，吹老几番尘世。从前谙尽江湖味。听商歌、归兴千里。露侵宿酒，疏帘淡月，照人无寐。
董源苍岚拄杖
弘历（清代）

隔林茅屋到嫌迟，屧步溪边欲访谁。借问手中筇竹杖，当年可是右军遗。
赠郑交
黄庭坚（宋代）

高居大士是龙象，草堂丈人非熊罴。
不逢坏衲乞香饭，唯见白头垂钓丝。
鸳鸯终日爱水镜，菡萏晚风雕舞衣。
开径老禅来煮茗，还寻密竹迳中归。
呈庆伯
赵蕃（宋代）

开到牡丹春十分，不堪风雨尚纷纷。
酒杯强适谁知我，药裹关纷更念君。
老去青衫甚蓝缕，愁来白发懒锄耘。
稻针出水蚕初扫，惭愧耕桑每废勤。
太阳十六题 其三 活中死
耶律楚材（元代）

韶老须弥论过失，庐陵来价认商量。可怜一粒灵丹药，咽下喉咙命已亡。
泛舟潏水君俞用韩泛南溪韵作诗三首遂和 其一
李复（宋代）

出城泛南溪，朝暮可往返。东西韦杜间，尺五天不远。

舟转皇陂曲，岸带青龙坂。夷犹一篙足，不待双縆挽。

回临市桥舣，走就僧居饭。面山高阁重，入门苍松偃。

黯黯雨意来，苍苍野色晚。更欲穷上方，理履惭尚蹇。
腰痛
刘克庄（宋代）

偶得休文病，行迟卧不安。
益绵身尚怯，加剂脉犹寒。
扶出看山易，驱教立雪难。
边头方募士，自愧已衰残。
三华院还丹诗
白玉蟾（宋代）

绛宫无事绝尘埃，坎虎离龙战几回。
白雪飞空铅蘂绽，黄云覆鼎汞花开。
龟蛇抱一成丹药，乌兔凝真结望胎。
夜半瀛洲寒月落，冷风吹鹤上蓬莱。
郊庙歌辞。昭德皇后庙乐章。舒和
佚名（唐代）

金枝羽部彻清歌，瑶台肃穆笙磬罗。

谐音遍响合明意，万类昭融灵应多。
章江晚泊效梅圣俞五侧体
李茹旻（清代）

薄暮系小艇，水际纵远目。落照夕掩映，潋滟散绮縠。

素练界浦树，雾杪一线绿。顷刻月已上，夜色浸瓦屋。

画阁掠笑语，捍拨杂竹肉。重露湿裋褐，凛凛朔气肃。
东州行上费检正
李流谦（宋代）

东州十刹如西州，东州幽爽西喧湫。
登临在在有佳处，我来无事得纵游。
望川致爽两奇特，云烟流通东与北。
一为清淑一旷远，清者发兴远快目。
城西三刹跨一牛，五百云堂老比丘。
捐金乐施到樵牧，不知愿力何年修。
邓家名笔难再得，苦爱雍熙之两壁。
贵人摸搨不曾休，真是化身千百亿。
府公玉皇香案吏，帆薄三山风辄止。
来苏疲瘵十万家，卷缩灵河一杯里。
野人冠服裹狙猿，曳裾更欲之何门。
惭无仁老惊人句，空负陈蕃解榻恩。
和欧阳周弼
王庭圭（宋代）

谁念扬雄寂寞居，忽逢佳士倒衣裾。裁诗秃尽千毫兔，岸帻斜攲半幅綀。

节并松筠霜雪后，唾成珠玉笑谈馀。穷山避寇应愁绝，付与骚人万古吁。
辛酉正月十一日，东园桃李盛开
杨万里（宋代）

千万重山见复遮，两三点雨直还斜。
行穿锦巷入雪巷，看尽桃花到李花。
冰蘖为彭中舍乃尊赋
罗钦顺（明代）

生来不作封侯梦，老去依然赤子心。千驷景公身易朽，一瓢颜氏乐堪寻。

行藏自喜山林邃，清苦谁知意味深。欲叩凌阴探药笼，秘方珍重几南金。
渔家傲（冬月）
黄裳（宋代）

风入金波凝不住。玉楼间倚谁飞举。霜艳雪光来竞素。分辨处。独垂馀意窥庭户。

强薄罗衣催玉步。美人为我当尊舞。醉到春来能几度。愁今古。月华不去年华去。
黄石歌
陈泰（元代）

黄精瘦硬无人食，后土藏形化为石。元气冥冥两窍通，照见日月相出入。

刘郎天台归，赤手把突兀。山神夜醉失摩诃，洞口朝吟空叹息。

藓痕蚀尽花雨乾，三月桃胶冻蜂蜜。请君爱护双玲珑，菖蒲绿叶摇春风。

试采松根餐石髓，杖藜同访谷城东。
感兴 其三
钮树玉（清代）

门户生水火，偏执成支离。豪釐忽千里，一失不可追。

恬淡害自远，盛满人莫规。大道本无隐，盲者何由窥。
永叔别余入天台四绝送之江上 其三
胡应麟（明代）

洞天曾宿上清扉，双送刘郎出翠微。斜日乱山归路远，桃花千树赤城飞。
绍熙四年加上寿圣皇太后尊号八首 其五
郊庙朝会歌辞（宋代）

既肃琨庭，载升金戺。乃导乃陪，威仪济济。天步继临，孝诚备矣。

声容孔昭，中外悦喜。
秋径
保暹（宋代）

杉竹清阴合，闲行意有凭。
凉生初过雨，静极忽归僧。
虫迹穿幽穴，苔痕接断棱。
翻思深隐处，峰顶下层层。
南都二月二日忆杭州去岁之游
强至（宋代）

去岁江头对此辰，花边弄笔咏青春。
异乡愁绪还随客，今日风青不着人。
蹭蹬宦名侵绿发，飘飖生理托洪钧。
湖堤草软辜游屐，空踏平台陌上尘。
荔枝
叶茵（宋代）

绉红纱护水晶团，驿骑飞来露未乾。
胡羯垂涎犹不悟，马嵬山底梦长安。
游崆峒四绝 其三
赵秉文（金朝）

断碑零落任苔封，想像当时问道宫。烟锁洞天三十六，时人空礼白云中。
闻蝉
廖凝（唐代）

一声初应侯，万木已西风。便感异乡客，先于离塞鸿。

日斜金谷静，雨过石城空。此处不堪听，萧条千古同。
惜春二首
葛绍体（宋代）

桐角声中春欲归，一番桃李又空枝。
杨花好与春将息，莫被东风容易吹。
喜雪呈已懋使君兼简德升尚书国佐侍郎
綦崇礼（宋代）

忧民太守致精祈，爱物天公意不违。要及岁元彰瑞应，故先春至作花飞。

梅藏疏蕊馀芬馥，山压群峰失翠微。疫疠已消麰麦润，更随晴色探芳菲。
夕月十首 奉俎用《丰安》。
郊庙朝会歌辞（宋代）

谷旦其差，有牲在涤。工祝致告，为俎孔硕。肸蚃是期，祚我明德。

备兹孝钦，式和民则。
古意谢崔杨州辟七首
洪咨夔（宋代）

攕攕儿女手，申旦轧机杼。
织成遍地锦，翠凤湿花露。
三年卷箧中，背立泣不遇。
持归付刀尺，昼线金针度。
讯剑浦主簿詹栋斋
徐元杰（宋代）

竹林饥午隐禅扉，合傍鸾栖亦此栖。
时一参寮茶供罢，可能无语到双溪。
牧杭州谢李太尉德裕
姚合（唐代）

皇恩特许拜杭坛，欲谢旌旄去就难。

偷拟白头瞻画戟，四神俱散发毛寒。
复赓前韵且以陋居幽胜诧而诱之
林逋（宋代）

画共药材悬屋壁，琴兼茶具入船扉。
秋花挹露如红粉，水鸟冲烟湿翠衣。
石磴背穿林寺近，竹烟横点海山微。
百千幽胜无人见，说向吾师是洩机。
醉呈亦韩
赵蕃（宋代）

人言唯酒可忘忧，我今醉乃生百感。
又言和气如三春，我乃凄凉似秋惨。
层冰积雪春接冬，安得阳乌出幽坎。
纷然桃李吾不关，要与晴窗事铅椠。
向晚
李商隐（唐代）

当风横去幰，临水卷空帷。北土秋千罢，南朝祓禊归。

花情羞脉脉，柳意怅微微。莫叹佳期晚，佳期自古稀。
和淑则园居病起作
许迎年（清代）

一病经春瘦可怜，几时不到曲阑前。花残幽砌堆红雪，莺坐垂杨破绿烟。

轻暖未成连日雨，薄寒犹怯晚春天。方池新涨游鱼乐，兴寄濠梁《秋水》篇。
满江红 丁酉仲夏读陈素庵夫人诗馀感和
朱中楣（清代）

乍雨还晴，怨怨怨、天无分别。更那堪、淮流泾水，共人悲咽。

佳节每从愁里过，清光又向云中没。怪啼痕，欲续调难成，柔肠绝。

花弄影，红残缬。冰荷覆，瑶琴歇。问梁间燕子，共谁凄切。

举目关河空拭泪，伤心杯酒空邀月。叹人生，如梦许多般，皆虚掷。
山居寄友人
李弥逊（宋代）

结庐人境经过少，晚起长遭稚子催。
闲处赤心忧国尽，病中白发爱山回。
林泉可使居无竹，风雨空嗟摽有梅。
不遣悄奴频过我，欲将怀抱向谁开。
城南杂咏二十首·船斋
张栻（宋代）

窗低芦苇秋，便有江湖思。
久已倦垂纶，游鱼不须避。
泰州守许寺正挽词二首
周必大（宋代）

身袭黄门庆，腰悬紫绶龟。
未登知命岁，遽逼盖棺期。
风咽哀笳恨，云凝断垄悲。
只应潘岳泪，重忆悼亡时。
游茅山 其三
黎民表（明代）

高蹑罡风上翠微，鸾骖相遇待晨归。金环委地无人拾，毛节随晨到处飞。

兄弟尽通仙籍少，利名真觉畏途非。朱门九锡应无分，尘海冥冥悟息机。
游监湖
秦观（宋代）

画舫珠帘出缭墙，天风吹到芰荷乡。
水光入座杯盘莹，花气侵荷笑语香。
翡翠侧身窥渌酒，蜻蜓偷眼避红妆。
蒲萄力缓单衣怯，始信湖中五月凉。
頔上人持莹萝月五诗见示因走笔和韵聊禦睡魔 其二
郑清之（宋代）

须弥境界含方广，芥子中间见福昌。但使有船堪载月，不应无佛漫留堂。
江心寺
柴望（宋代）

寺北金焦彻夜开，一山恰似小蓬莱。
塔分两岸波中影，潮长三门石上苔。
遗老为言前日事，上皇曾渡此江来。
中流滚滚英雄恨，输与高僧入定回。
竹枝词
郭文（魏晋）

金马何曾半步行，碧鸡那解五更鸣。
侬家夫婿久离别，恰似两山空得名。
惜分飞
陈允平（宋代）

钏阁桃腮香玉溜。困倚银床倦绣。双燕归来后。相思叶底寻红豆。

碧唾春衫还在否。重理弓弯舞袖。锦藉芙蓉皱。翠腰羞对垂杨瘦。
妻兄任以道生朝
项安世（宋代）

月律从渠大小旬，先生随意作生辰。
以谦自养何嫌晦，与复俱来特地新。
千岁日将宫线数，五方云作寿香陈。
葭灰寂寞今无赖，拟向黄钟托此身。
乾德以后祀感生帝十首
佚名（隋代）

昊天降康，云何以报。
期谋斯惟，雍雍灌观。
身之洁兮，神斯来止。
神之享兮，民斯福矣。
酒中作
刘汲（宋代）

树暗春将老，酒阑人欲归。裴佪风月夜，花絮一帘飞。
咏史
陈祖范（清代）

吾慕江州陈，宗族七百人。每食没广席，长幼列坐俱恂恂。

和气没畜犬，百犬共牢食必均。为问此何时？豺虎磨牙噬生民。

君如弈棋国传舍，天下不复知尊亲。世上自乱家自理，闭门别有无边春。
八六子·倚危亭
秦观（宋代）

倚危亭。恨如芳草，萋萋刬尽还生。念柳外青骢别后，水边红袂生时，怆然暗惊。
无端天与娉婷。夜月一帘幽梦，春风十里柔情。怎奈向、欢娱渐随流水，素弦声断，翠绡香减，那堪片片飞花弄晚，蒙蒙残雨笼晴。正销凝。黄鹂又啼数声。
久雨五首
刘克庄（宋代）

昔忧腹不谷，今恐耳生禾。
谁向卫公说，翻瓢莫太多。
京口渡江
董潮（清代）

轻帆如叶下吴头，晚景苍茫动客愁。云净芜城山过雨，江空瓜步雁横秋。

铃音几处烟中寺，镫影谁家水上楼。最是二分明月好，玉箫声里宿扬州。
题潘师房
刘商（唐代）

渡水傍山寻石壁，白云飞处洞门开。

仙人来往行无迹，石径春风长绿苔。
无题
谢翱（宋代）

天风下黄叶，山树挂绿蓑。世情逐流水，东去无回波。

可与语人少，不成眠夜多。湿云黏短发，漂泊奈愁何。
花心动 其一 黄伯阳岁晚见梅，适遇旧赋以赠别，持行卷来，求孙果翁、卫立礼洎予皆和
邵亨贞（元代）

东阁何郎，记当时、曾赏旧家红萼。彩笔赋诗，绿发簪花，多少少年行乐。

自从惊觉扬州梦，芳心事、等闲忘却。断魂处，月明江上，路迷天角。

老去才情顿薄。奈客里相逢，共伤漂泊。洗尽艳妆，留得遗钿，尚有暗香如昨。

岁寒天远离杯短，匆匆去、孤怀难托。向花道，春来未应误约。
雩祀乐章。肃和
佚名（唐代）

朱鸟开辰，苍龙启映。大帝昭飨，群生展敬。

礼备怀柔，功宣舞咏。旬液应序，年祥协庆。
题秋堂四兰
释绍昙（宋代）

娥英吊舜於九疑，泣泪如雨。
佩玉零乱，半委尘泥。
昔柳柳州作永州山水诸记泉石之状如在目前兹
张嵲（宋代）

山磎荦确冒荒筠，石溜涓涓尽日闻。
微水寒来浑见底，峡山雪后欲侵云。
深溪春动梅争发，绝壑林高日易曛。
应似零陵溪上景，林泉多类柳州文。
月氏王头饮器歌
郑元祐（元代）

穹庐野布诺水东，大旗之下单于宫。甲光五色马如蚁，列屋层毡嘶朔风。

月氏降王昔授首，圆颅启封出盛酒。金屑露刀□□□，挠以留犁不停手。

汉国使者歃血盟，大邦气与虹霓争。当时老上天骄子，控弦西射金天精。

数级论功溅腥血，剑花交簇阴山雪。饮至龙廷醉蹋舞，一卮倒注阳灵穴。

哀王之殁同智瑶，帝阍盍遣巫阳招？魂招不来守之泣，恨结玄云贯寒日。
顷自吏部郎去国时独同舍赵友益追路送诗数月友益得仪真过吴江次元韵招之
范成大（宋代）

东风分袂省西廊，袖有明珠照客航。道义有情通出处，文章无地著炎凉。

君今犹把一麾去，我敢倦锄三径荒。邂逅天涯如梦寐，肯来相对话更长。
芭蕉
赵时韶（宋代）

摇摇如扇叶，风颤午窗阴。
素不生枝节，人皆见赤心。
平定州 其二
冯晟（清代）

长途回首望春明，班马萧萧第几程。山雨忽来微作冷，涧花争放不知名。

镫昏月黑人谈虎，酒醉诗狂客掣鲸。尽日奇峰看不足，恍疑身在岭南行。
寄译经清衍大师
苏颂（宋代）

辇寺栖迟不计年，衡门无异对林泉。
试闱给笔频辞命，译馆翻经屡奏篇。
九陌尘埃方外境，六时香火静中缘。
思陪丈室谈名理，自愧常为俗累牵。
泗州东城晚望
秦观（宋代）

渺渺孤城白水环，舳舻人语夕霏间。
林梢一抹青如画，应是淮流转处山。
端午後顿热
杨万里（宋代）

只今新暑已歊然，作麽禁当六月天。
飞上风前最凉处，年年输与柳梢蝉。
缑山子晋祠
梅尧臣（宋代）

王子居玉京，故山空寂寞。犹闻溯月笙，尚想宾天鹤。

翠柏深古坛，丹霞留迥壑。芝庭谁款扉，旌旗穿林薄。
晚过弄珠楼
胡缘（清代）

高楼面湖水，水光澹容裔。扁舟一叶归，碧云起天际。
李才翁懒窝
林宪（宋代）

幽人肯一杯，受用今夜月。
携手步虚庭，履遍沙界雪。
疏林寂无声，细虫吟自切。
浩荡天宇开，虚襟共明洁。
蓟丘览古赠卢居士藏用七首·燕昭王
陈子昂（唐代）

南登碣石坂，遥望黄金台。丘陵尽乔木，昭王安在哉。
霸图怅已矣，驱马复归来。